Bihar News: মেলেনি অ্যাম্বুল্যান্স, ফিরিয়েছে হাসপাতাল, সন্তানকে বাঁচাতে মুখ দিয়ে অক্সিজেন জোগাচ্ছেন বাবা

কলকাতা টিভি ওয়েব ডেস্ক: একরত্তিকে বাঁচাতে ওর মুখে মুখ লাগিয়ে অক্সিজেনের জোগান দিচ্ছেন ওর বাবা। বাইকের পেছনেই বসে আছেন মা। হাপুস নয়নে কাঁদছেন। আর শিশুটিকে উলটে পালটে কোনও মতে বাঁচানোর চেষ্টা করছেন বাবা। ঘটনাটি বিহারের ভোজপুর জেলার। খেলতে খেলতে ড্রেনে পড়ে যায় শিশুটি। তাকে নিয়ে হাসপাতালে গিয়েও মেলেনি চিকিৎসা। সেই ছবিই ভাইরাল হয়েছে।

মাত্র ২৪ সেকেন্ডের ভিডিয়ো। ওই ভিডিয়ো সোশ্যাল মিডিয়ায় আপলোড হতে মুহূর্তেই তা ভাইরাল হয়। বিহারের ভোজপুর জেলার পিরো মহকুমার পিরো বাজারের বাসিন্দা অর্জুন চৌধুরী। তাঁর দুই বছরের ছেলে ঋষভ। যে খেলতে খেলতে ওই গ্রামের নালায় পড়ে গিয়েছিল। নিঃশ্বাস নিতে কষ্ট হচ্ছিল।

এই অবস্থায় অর্জুন চৌধুরী শিশুটিকে নিয়ে পিরো স্বাস্থ্য কেন্দ্রে যান। কিন্তু, সেখানে শিশুটির চিকিৎসা করা হয় না। বরং রেফার করে দেওয়া হয়। এমনকি শিশুটিকে কেউ স্পর্শ করেও দেখেনি বলেও অভিযোগ। দেওয়া হয়নি অ্যাম্বুলেন্সের সুবিধাও। এই অবস্থায় কোনও মতে শিশুটির প্রাণ বাঁচাতে ওর বাবা কোনও মতে নিজের মুখ থেকে অক্সিজেন দিচ্ছেন। আবার কখনও পেটে চাপ দিচ্ছেন। এসব দেখেও কোনও সাহায্য করেননি স্বাস্থ্য কেন্দ্রের কোনো কর্মীরা।

আরও পড়ুন- Rail concessions: বিশেষ ভাবে সক্ষম-রোগী-পড়ুয়া ছাড়া এখনই কারও রেলের টিকিটে ছাড় নয়: মন্ত্রী

সরকারি হাসপাতালের উদাসীনতায় বাধ্য হয়ে অর্জুন চৌধুরী তাঁর ছেলেকে রোহতাস জেলার একটি বেসরকারি হাসপাতালে ভর্তি করেন। তাঁর অভিযোগ, সরকারি হাসপাতালের উদাসীনতায় প্রাইভেট ক্লিনিকে আসতে হয়েছে। যদিও এই বিষয়ে কিছু বলতে নারাজ কোনও স্বাস্থ্য আধিকারিক। ঘটনার পুরনাঙ্গ তদন্তের নির্দেশ দিয়েছে প্রশাসন।